આ બુફે લંચ કે બુફે ડિનરની શોધ કોણે અને શા માટે કરી હશે તે સમજાતું નથી. લોકોને બેઠાં બેઠાં જમવામાં કઈ પ્રકારની અગવડતાઓ ઊભી થઈ હશે ? વર્ષોની પરંપરા બેસીને જમવાની છે પરંતુ એ જમાનાના લોકો કદાચ અજ્ઞાની હશે. બેસીને જમવાનો એકાદ શાસ્ત્રોકત ફાયદો જોયો હશે.પરંતુ તેઓએ ઊભા ઊભા જમવાની સજા, સોરી, મઝા કયારેય માણી નહીં જોઈ હોય ! નહિતર બુફે સ્ટાઈલની શોધ આપણે ત્યાં જ થઈ હોત. પરંપરાગત જમણવારમાં યજમાને આપણને ‘આવો… જમવા બેસી જાવ !’ જેવો વિવેક કરવો પડે તથા જમતા હોઈએ ત્યારે પસાર થઈ આગ્રહ કરી જમાડવાની તસ્દી લેવી પડે. બુફેનાં યજમાન આવી પ્રેમાળ કડાકૂટમાંથી ઊગરી જાય છે.